இந்த சாலையில் பட்டாசு ஆலைகள் அதிகம் உள்ளது. பட்டாசு ஆலைகளில் ஏதேனும் விபத்து நடந்தால் தீயணைப்பு, ஆம்புலன்ஸ் வாகனம் விரைந்து செல்ல முடியாத நிலையில் சாலை மிக மோசமாக உள்ளது. பட்டாசு ஆலைகள் அதிகம் உள்ள கிராம சாலைகள் அனைத்தும் தற்போது மேம்படுத்தப்பட்டு வருகிறது. ஆனால் பூலாவூரணி சாலை மட்டும் பல ஆண்டுகளாக சீரமைக்காமல் கிடப்பில் போட்டுள்ளனர். இந்த சாலையில் உள்ள பாலங்களும் சேதமடைந்து மோசமான நிலையில் உள்ளது. இதனால் இந்த சாலை வழியாக செல்லும் வாகன ஓட்டிகள் அச்சத்துடனே செல்ல வேண்டியுள்ளது. சித்துராஜபுரத்தில் இருந்து பூலாவூரணிக்கு ஏராளமான தொழிலாளர்கள் வாகனங்களில் வந்து செல்கின்றனர். சாலை மோசமாக உள்ளதால் வாகனங்கள் அடிக்கடி பழுதடைகின்றன. இதனால் வாகன ஓட்டிகள் கடும் சிரமத்திற்குள்ளாகி வருகின்றனர். பட்டாசு ஆலைகள் அதிகம் உள்ள இந்த சாலையை சீரமைத்து பழைய பாலங்களை அகற்றி புதிய மேம்பாலங்கள் அமைக்க பொதுமக்கள் கோரிக்கை விடுத்துள்ளனர்.